**ΣΥΝΕΝΤΕΥΞΗ ΥΠΟΨΗΦΙΟΥ ΠΕΡΙΦΕΡΕΙΑΡΧΗ ΑΤΤΙΚΗΣ**

**ΚΑΙ ΕΠΙΚΕΦΑΛΗΣ ΤΟΥ ΣΥΝΔΥΑΣΜΟΥ**

**«ΑΤΤΙΚΗ ΜΠΡΟΣΤΑ»**

**ΝΙΚΟΥ ΧΑΡΔΑΛΙΑ**

**ΣΤΟ iefimerida.gr**

**ΚΑΙ ΤΟΝ ΔΗΜΟΣΙΟΓΡΑΦΟ**

**ΧΡΗΣΤΟ ΜΥΤΙΛΙΝΙΟ**

**Κάθε μέρα θα είναι και ένα μικρό στοίχημα**

**Είστε χρόνια στην αυτοδιοίκηση και κατά γενική ομολογία με ένα σεβαστό έργο στον Δήμο Βύρωνα. Ποια θεωρείτε εσείς από την εμπειρία σας ως τα μεγαλύτερα προβλήματα της Αττικής σήμερα;**

Προτεραιότητά μας είναι η αντιμετώπιση των καθημερινών προβλημάτων και η ενίσχυση της ασφάλειας του πολίτη απέναντι στα ακραία καιρικά φαινόμενα, τη μεσαία εγκληματικότητα, αλλά και τους υγειονομικούς κινδύνους, όπως αυτόν που ελλοχεύει από το σοβαρό πρόβλημα της διαχείρισης των σκουπιδιών. Κάτι που αφορά, άλλωστε όχι μόνο την εικόνα που εκπέμπουν οι γειτονιές μας, αλλά και στην ποιότητα της ζωής μας, στην υγεία μας. Για όλους αυτούς τους λόγους, η αντιμετώπισή του αποτελεί άμεση προτεραιότητα για εμάς. Δέσμευσή μας είναι να δρομολογήσουμε μέσα στα τρία πρώτα χρόνια της θητείας μας όλα όσα απαιτούνται για την οριστική επίλυσή του και να βάλουμε τέλος στο θάψιμο των σκουπιδιών. Θέλουμε και μπορούμε να το κάνουμε, αξιοποιώντας τη σύγχρονη τεχνολογία και εφαρμόζοντας νέο μοντέλο διαχείρισης. Στο πλαίσιο αυτό, δίνουμε έμφαση στην ανακύκλωση και την επαναχρησιμοποίηση, στη χωριστή συλλογή βιοαποβλήτων και την κατασκευή μονάδων για την επεξεργασία τους, καθώς και στη δημιουργία γωνιών ανακύκλωσης σε όλη την Αττική. Παράλληλα, θα αναπτύξουμε εκστρατείες ενημέρωσης και ευαισθητοποίησης πολιτών και επιχειρήσεων.

Σοβαρό πρόβλημα αποτελεί και το κυκλοφοριακό, καθώς προκαλεί ταλαιπωρία, καθυστερήσεις και εκνευρισμό, όπως και η έλλειψη χώρων στάθμευσης. Και γίνεται ακόμη σοβαρότερο όταν συνδέεται με την οδική ανασφάλεια, τα τόσα δυστυχήματα στους δρόμους μας. Σχεδιάζουμε γι’ αυτό την εκπόνηση νέων κυκλοφοριακών μελετών, την αναβάθμιση του Κέντρου Οδικής Κυκλοφορίας, την αποσαφήνιση αρμοδιοτήτων στον τομέα οδικής κυκλοφορίας, την αξιοποίηση νέων τεχνολογιών για τη βέλτιστη λειτουργία των φαναριών, όπως τα «έξυπνα» φανάρια και τη λειτουργία καμερών για την αντιμετώπιση της παραβατικότητας. Προγραμματίζουμε ακόμη νέες πεζογέφυρες, αλλά και ένα εκτεταμένο πρόγραμμα ασφαλτοστρώσεων.

**Μετά τα όσα συνέβησαν προσφάτως στη χώρα από το ακραίο φαινόμενο της κακοκαιρίας Daniel, έχει υπάρξει ευρύτερη ανησυχία στους πολίτες της χώρας για τις υποδομές της Ελλάδας. Το ίδιο συμβαίνει και στην Αττική. Έχοντας διατελέσει και επικεφαλής Πολιτικής Προστασίας, ποιο είναι το σχέδιο σας για τα αντιπλημμυρικά έργα στο Λεκανοπέδιο και κατά πόσο είναι προσαρμοσμένα στη δύσκολη αυτή εποχή της κλιματική κρίσης;**

Είμαστε αποφασισμένοι να εξαντλήσουμε κάθε δυνατότητα για να αναβαθμίσουμε τη θωράκιση της Αττικής όσο το δυνατό γρηγορότερα. Από την πρώτη στιγμή που θα αναλάβουμε τα καθήκοντά μας, θα ριχτούμε στη μάχη της αντιπλημμυρικής και αντιπυρικής προστασίας. Θα επιμείνουμε στον καθαρισμό ρεμάτων -που προφανώς θα έχει ξεκινήσει- στην προώθηση αντιπλημμυρικών έργων, αλλά και στο σχεδιασμό νέων. Παράλληλα, θα προχωρήσουμε στη συντήρηση οδικών δικτύων και τη διάνοιξη αντιπυρικών ζωνών. Σχεδιάζουμε ακόμα την προμήθεια σύγχρονου εξοπλισμού για την Περιφέρεια και τους Δήμους της, αξιοποιώντας πόρους του προγράμματος «ΑΙΓΙΣ» και του Ταμείου Ανάκαμψης. Θέλουμε να κάνουμε την Περιφέρεια Αττικής πρωταγωνίστρια στην εθνική προσπάθεια αναβάθμισης της Πολιτικής Προστασίας, θέτοντας σε λειτουργία πλήρως εξοπλισμένο και επαρκώς στελεχωμένο Περιφερειακό Κέντρο που θα θέσει σε εφαρμογή ολοκληρωμένο σύστημα προστασίας.

**Ποιες είναι οι πρώτες άμεσες κινήσεις που θα κάνετε αν οι πολίτες της Αττικής σας εμπιστευτούν για Περιφερειάρχη;**

Αναλαμβάνουμε -εφόσον μας εμπιστευτούν οι πολίτες- τα καθήκοντά μας την 1η Ιανουαρίου, στο μέσο δηλαδή του χειμώνα. Είναι επομένως ανάγκη να δώσουμε συνέχεια και έμφαση στις προσπάθειες για αντιπλημμυρική και αντιπυρική προστασία. Παράλληλα, θα σκύψουμε στα καθημερινά προβλήματα των κατοίκων της Αττικής και την επιδίωξή μας να κάνουμε καλύτερη την ποιότητα της ζωής τους. Είμαι άνθρωπος του πεδίου και όχι του γραφείου και θα βρίσκομαι διαρκώς κοντά στον κόσμο. Για εμένα, κάθε μέρα θα είναι και ένα μικρό στοίχημα για τις γειτονιές μας.

Θα είμαι εκεί να βλέπω από κοντά τα προβλήματα και μαζί να προωθούμε τις αναγκαίες λύσεις. Όπως προανέφερα, θα αναπτύξουμε άμεσα δράσεις που θα βάλουν τέλος στο πρόβλημα των σκουπιδιών και θα δρομολογήσουμε ένα πολύπλευρο σχέδιο για την αντιμετώπιση του κυκλοφοριακού και την ενίσχυση της οδικής ασφάλειας. Δεσμευόμαστε ακόμη να συνεχίσουμε και να βελτιώσουμε τη λειτουργία των κοινωνικών δομών της Περιφέρειας, να αναπτύξουμε δράσεις για την προσβασιμότητα των ΑμεΑ και να ξεκινήσουμε παρεμβάσεις για την περαιτέρω ενίσχυση των δημόσιων δομών υγείας της Αττικής και την άμεση ενίσχυση του ΕΚΑΒ με νέα ασθενοφόρα και κινητές μονάδες. Θα προχωρήσουμε ακόμη στη δημιουργία νέων και την αναβάθμιση των σημερινών σχολικών υποδομών.

**Υπάρχει μια κριτική από πολιτικούς σας αντιπάλους ότι είστε μια καθαρά «κομματική» επιλογή και θα έπρεπε η αυτοδιοίκηση να είναι υπεράνω των κομμάτων. Τι απαντάτε σε αυτήν την κριτική και ποια είναι η δική σας άποψη στο θέμα της υπερκομματικής αυτοδιοίκησης;**

Ποιοι το λένε αυτό; Οι υποστηριζόμενοι από τον ΣΥΡΙΖΑ, το ΠΑΣΟΚ, το ΚΚΕ; Σε κάθε περίπτωση, είμαι περήφανος που μου πρότεινε να διεκδικήσω τη θέση αυτή ο Πρωθυπουργός και Πρόεδρος της Νέας Δημοκρατίας Κυριάκος Μητσοτάκης και με υποστηρίζει ο κόσμος της μεγάλης μας Παράταξης. Αλλά και για κάτι ακόμη: Ότι στο συνδυασμό μας «Αττική Μπροστά» μετέχουν άξια πρόσωπα με διαφορετική ιδεολογική προέλευση, που μας συνδέουν οι ίδιες αγωνίες και το ίδιο όραμα για την Αττική. Απευθυνόμαστε σε όλους τους πολίτες που έχουν τις ίδιες αγωνίες, πάντα με σεβασμό σε όλους τους ανθυποψήφιούς μου. Έχω πει, άλλωστε πολλές φορές, ότι δεν είμαστε εχθροί, αλλά ανταγωνιστές σε ένα πεδίο προτάσεων και ιδεών. Και η αυτοδιοικητική μου πορεία, τόσο ως Δήμαρχος Βύρωνα όσο και ως Περιφερειακός Σύμβουλος Αττικής και Εκτελεστικός Γραμματέας της Περιφέρειας Στερεάς Ελλάδας, έχει αποδείξει ότι πιστεύω βαθιά πως μοναδικός κοινός αντίπαλος όλων είναι τα προβλήματα των συμπολιτών μας.

**Πώς κρίνετε το έργο του προκατόχου σας, Γιώργου Πατούλη, στην Περιφέρεια Αττικής;**

Έχει γίνει μια πολύ σοβαρή δουλειά στην Αττική και θα χτίσουμε πάνω στα όσα θετικά έχουν γίνει. Ταυτόχρονα, θα αντιμετωπίσουμε προβλήματα και αρρυθμίες, που διαιωνίζονται για πολλά χρόνια. Θα αλλάξουμε το μοντέλο διακυβέρνησης της Περιφέρειας Αττικής, ώστε να λειτουργεί σαν ομπρέλα πάνω από τους 66 Δήμους. Για το σκοπό αυτό, θα συγκροτήσουμε ένα Παρατηρητήριο που θα υπάγεται απευθείας στον Περιφερειάρχη και θα παρακολουθεί σε καθημερινή βάση όλα τα βήματα που χρειάζονται για όλα τα έργα και τις δράσεις σε κάθε έναν από τους 66 Δήμους της Αττικής, σε όλες τις γειτονιές μας. Θα είναι ένα help desk των Δήμων, που θα συμβάλλει ώστε να ξεπερνάμε γραφειοκρατικές διαδικασίες και παθογένειες που έρχονται από το παρελθόν.